รองนายกรัฐมนตรีลงพื้นที่โครงการพัฒนาลุ่มน้ำห้วยหลวงตอนล่าง จ.หนองคาย
วันนี้ (29 ส.ค.61) พล.อ.ฉัตรชัย สาริกัลยะ รองนายกรัฐมนตรี ลงพื้นที่ตรวจเยี่ยมโครงการพัฒนาลุ่มน้ำห้วยหลวงตอนล่าง จังหวัดหนองคาย โดยมี ดร.ทองเปลว กองจันทร์ อธิบดีกรมชลประทาน นายประพิศ จันทร์มา รองอธิบดีกรมชลประทาน นายสมเกียรติ ประจำวงษ์ เลขาธิการ สำนักงานทรัพยากรน้ำแห่งชาติ นายรณชัย จิตรวิเศษ ผู้ว่าราชการจังหวัดหนองคาย และเจ้าหน้าที่ที่เกี่ยวข้องให้การต้อนรับ ณ โครงการพัฒนาลุ่มน้ำห้วยหลวงตอนล่าง อำเภอโพนพิสัย จังหวัดหนองคาย

โครงการพัฒนาลุ่มน้ำห้วยหลวงตอนล่าง จังหวัดหนองคาย มีพื้นที่ครอบคลุม 6 อำเภอ ในจังหวัดอุดรธานี และ 1 อำเภอในจังหวัดหนองคาย เป็นโครงการพัฒนาแหล่งน้ำเพื่อบรรเทาอุทกภัยและแก้ไขปัญหาการขาดแคลนน้ำ ในเขตพื้นที่จังหวัดอุดรธานีและหนองคาย มีระยะเวลาการดำเนินโครงการ 9 ปี (2561-2569) โครงการประกอบด้วย 
1. สถานีสูบน้ำ 1 แห่ง(แดนเมือง)อัตราการสูบน้ำรวม 150 ลบ.ม. 
2. พนังกั้นน้ำ ความยาว 47.02 กิโลเมตร 
3. ประตูระบายน้ำ ตามลำน้ำสาขา จำนวน 12 แห่ง 
4. ประตูระบายน้ำ ในลำน้ำห้วยหลวง จำนวน 3 แห่ง 
5. โครงข่ายน้ำชลประทานขนาดกลางจำนวน 13 โครงข่าย 
6. ระบบควบคุมอุทกภัยแบบอัจฉริยะ (Smart Flood Control System)


ปัจจุบันกรมชลประทาน ได้ออกแบบสถานีสูบน้ำบ้านแดนเมือง , พนังกั้นน้ำเดิม ยาว 18.60 กิโลเมตร , อาคารบังคับน้ำตามลำน้ำสาขา 12 แห่ง และอาคารบังคับน้ำตามลำน้ำห้วยหลวง 1 แห่ง เสร็จเรียบร้อยแล้ว ส่วนพนังกั้นน้ำยาว 28.42 กิโลเมตร และระบบโครงข่ายน้ำชลประทาน 1 โครงข่าย อยู่ระหว่างดำเนินการออกแบบ คาดว่าจะแล้วเสร็จในปี 2561 สำหรับการก่อสร้างสถานีสูบน้ำบ้านแดนเมือง ขณะนี้อยู่ระหว่างดำเนินการประกวดราคา คาดว่าจะเริ่มดำเนินการ่กอสร้างได้ในปี 2561 – 2563 

ทั้งนี้ หากสามารถดำเนินการให้แล้วเสร็จทั้งโครงการฯ จะสามารถบรรเทาปัญหาน้ำท่วมในเขตจังหวัดอุดรธานีและหนองคายในช่วงฤดูฝน ได้ประมาณ 54,390 ไร่ และเป็นแหล่งน้ำต้นทุนส่งน้ำเพื่อการอุปโภค-บริโภค และการเกษตร จำนวน 315,195 ไร่ ให้กับพื้นที่ 8 ตำบล 1 อำเภอ ในเขตจังหวัดหนองคาย และพื้นที่ 29 ตำบล 6 อำเภอ ในเขตจังหวัดอุดรธานี อีกทั้งยังจะช่วยเพิ่มศักยภาพและการขยายพื้นที่ชลประทานให้กับพื้นที่ลุ่มน้ำใกล้เคียงได้อีกด้วย